Michal Gulaši

Michal Gulaši (s. 18. heinäkuuta 1986 Ostrava) on tšekkiläinen jääkiekkoilija, pelipaikaltaan puolustaja. Hän edustaa Tšekin Extraligassa pelaavaa HC České Budějovicea. Gulaši toimii joukkueen varakapteenina. Hän on voittanut Brnon joukkueessa kaksi Tšekin mestaruutta.

Ura

Seuraura 
Gulaši edusti Tšekin juniorisarjoissa HC Vítkovicea. Hän oli kaudella 2001–2002 seuran B-nuorten tehokkain puolustaja tehopisteillä 9+11=20. Samalla hän voitti koko sarjan jäähypörssin 183 rangaistusminuutillaan. Kauden 2002–2003 Gulaši pelasi HC Vítkovicen A-nuorten joukkueessa.

Gulaši siirtyi kaudeksi 2003–2004 Pohjois-Amerikan WHL-juniorisarjaan Lethbridge Hurricanesin joukkueeseen. Kaudella 2004–2005 hän voitti joukkueen sisäisen jäähypörssin 120 minuutillaan ja oli tehoilla 2+19=21 joukkueen toiseksi tehokkain puolustaja Brent Seabrookin jälkeen.

Kaudeksi 2005–2006 Gulaši palasi takaisin Tšekkiin, jossa hän pelasi ensimmäisen kautensa maan pääsarjassa Extraligassa kasvattajaseuransa HC Vítkovicen joukkueessa. Pääsarjadebyyttinsä hän teki 9. syyskuuta 2005 HC Lasselsberger Plzeňiä vastaan. Extraliga-uransa ensimmäisen maalin Gulaši teki 6. joulukuuta HC Energie Karlovy Varya vastaan. Gulaši pelasi kauden aikana myös kaksi runkosarjaottelua HC Vítkovicen A-nuorissa sekä kolme pudotuspeliottelua Tšekin kakkosliigassa HC Havířov Panthersin joukkueessa. Kaudella 2006–2007 Gulaši pelasi Vítkovicen Extraliga-joukkueessa 50 ottelua tehopistein 2+7=9. Hän pelasi myös osan kaudesta lainalla Tšekin kakkosliigan BK Mladá Boleslavissa. Kaudella 2007–2008 Gulaši vakiinnutti paikkansa Extraligassa, eikä ole enää myöhemmin urallaan pelannut maan kakkosliigassa.

Gulaši siirtyi kaudeksi 2008–2009 HC Sparta Prahaan. Joukkue eteni runkosarjan jälkeen aina välieriin asti ja voitti kauden päätteeksi pronssia. Kaudella 2009–2010 Gulaši oli tehopisteillä 6+10=16 Sparta Prahan toiseksi tehokkain puolustaja Jiří Vykoukalin jälkeen. Kaudella 2010–2011 hän edusti Sparta Prahaa Extraligan lisäksi myös European Trophyssa sekä Spengler Cupissa.

Kaudella 2011–2012 Gulaši siirtyi kolmeksi vuodeksi HC Energie Karlovy Varyn riveihin. Kaudeksi 2013–2014 hänet nimitettiin joukkueen varakapteeniksi. Gulaši oli joukkueen tehokkain puolustaja pisteillä 2+13=15.

Gulaši siirtyi kaudeksi 2014–2015 Ruotsin HockeyAllsvenskanin Södertälje SK:hon. Hänet nimitettiin joukkueen varakapteeniksi. Seuraavaksi kaudeksi hän kuitenkin palasi takaisin Tšekkiin ja HC Energie Karlovy Varyyn.

Kaudeksi 2016–2017 Gulaši siirtyi HC Kometa Brnon joukkueeseen. Joukkue voitti kauden päätteeksi Extraligan mestaruuden. Kaudella 2017–2018 Gulaši valittiin koko Extraligan kauden parhaaksi puolustajaksi. Kometa Brno voitti jälleen mestaruuden ja Gulaši voitti pudotuspelien tehotilaston lukemalla +11. Kaudeksi 2021–2022 Gulaši nimitettiin Kometa Brnon varakapteeniksi. Hänen nykyinen sopimuksensa seurassa päättyy kauden 2023–2024 jälkeen.

Maajoukkueura 

Gulaši on pelannut Tšekin A-maajoukkueessa yhdeksän ottelua ja tehnyt niissä yhden syöttöpisteen. Hän teki A-maajoukkuedebyyttinsä 15. joulukuuta 2007 Channel One Cupin ottelussa Suomea vastaan. Ensimmäisen tehopisteensä A-maaottelussa Gulaši teki 16. huhtikuuta 2014 Euro Hockey Challengen pelissä Norjaa vastaan, kun hän syötti Ondřej Vitásekin ajassa 05.57 tekemän 1–0-johtomaalin.

Gulaši pelasi alle 20-vuotiaiden MM-kilpailuissa vuosina 2005 ja 2006, joista ensimmäinen turnaus päättyi pronssiin. Hän pelasi myös alle 18-vuotiaiden MM-kilpailuissa vuonna 2004, jolloin Tšekki voitti pronssia. Yhteensä Gulaši pelasi 22 nuorten maaottelua tehopistein 0+5=5.

Pelityyli 
Gulašin aiemman seuran Södertälje SK:n urheilujohtaja Per Nygårdsin mukaan Gulaši on puolustava puolustaja, joka on hyvä lähikamppailuissa ja peittää paljon laukauksia. Hän myös tykkää pelata kovaa ja on hyvä ykkössyötöissä. Gulaši itse on sanonut olevansa joukkuepelaaja, joka peittää laukauksia sekä vastaanottaa ja jakaa taklauksia.

Muuta 
Gulašin isä Jan pelasi jääkiekkoa Tšekin kolmanneksi korkeimmalla sarjatasolla 2. česká hokejová ligassa vuosina 2000–2004.

Tilastot 
Lähde:

Lähteet 

Tšekkiläiset jääkiekkoilijat
Vuonna 1986 syntyneet
Elävät henkilöt